CELEX: C2005/182/81
Language: fi
Date: 2005-07-23 00:00:00
Title: Asia T-216/05: Mebrom NV:n 31.5.2005 Euroopan yhteisöjen komissiota vastaan nostama kanne

23.7.2005   
            
            
               FI
            
            
               Euroopan unionin virallinen lehti
            
            
               C 182/44
            
         Mebrom NV:n 31.5.2005 Euroopan yhteisöjen komissiota vastaan nostama kanne
   (Asia T-216/05)
   (2005/C 182/81)
   Oikeudenkäyntikieli: englanti
   Mebrom NV, kotipaikka Rieme-Ertvelde (Belgia), on nostanut 31.5.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat C. Mereu ja K. Van Malgedem.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa komission 11.4.2005 tekemän päätöksen A(05)4338 — D/6167;
            
         
               —
            
            
               velvoittaa komission jakamaan asetuksen N:o 2037/2000 7 artiklan mukaisesti kantajalle kiintiön kahdentoista kuukauden ajanjaksolle ja
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja tuo metyylibromidia (MBr) Euroopan unioniin. Metyylibromidi on otsonikerrosta heikentävistä aineista 29 päivänä kesäkuuta 2000 annetussa Euroopan parlamentin ja neuvoston asetuksessa (EY) N:o 2037/2000 (1) tarkoitettu valvottava aine. Tällä kanteella kantaja vaatii kumottavaksi komission päätöstä, jolla hylätään kantajan vaatimus, joka koskee kiintiötä metyylibromidin tuontiin Euroopan unioniin kriittisiin käyttötarkoituksiin vuodeksi 2005.
   Kanteensa tueksi kantaja esittää, että komissio epäsi kantajalta oikeuden kiintiön saamiseen metyylibromidin tuontiin Euroopan unioniin kahdentoista kuukauden ajanjaksolle vuonna 2005. Kantaja vetoaa myös siihen, komissio sovelsi selvästi väärin sovellettavia oikeussääntöjä. Kantajan mukaan komissio lisäksi rikkoi asetuksen N:o 2037/2000 7 artiklaa, jolla kantajan mukaan annetaan sille erityinen oikeus saada metyylibromidikiintiö kahdentoista kuukauden ajalle vuodeksi 2005. Kantaja väittää myös, että komissio ylitti asetuksen N:o 2037/2000 7 artiklalla saamansa toimivallan. Lopuksi kantaja vetoaa oikeusvarmuuden periaatteen loukkaamiseen, sillä komissio ei ole ottanut käyttöön ennakoitavaa tuontikiintiöiden järjestelmää niitä varten, joihin sitä sovelletaan, ja petti kantajan perustellun luottamuksen tuontikiintiön saamisesta asetuksen N:o 2037/2000 7 artiklan, komission maahantuojille heinäkuussa 2004 antaman ilmoituksen (2) ja vastaajan kantajalle osoittaman 10.12.2004 päivätyn sellaisen sähköpostiviestin perusteella, jossa vahvistettiin, että tämän tuontikiintiötä vuodeksi 2005 oltiin paraikaa antamassa tiedoksi tälle.
   
      (1)  EYVL L 244, s. 1.
   
      (2)  Otsonikerrosta heikentävistä aineista annetun Euroopan parlamentin ja neuvoston asetuksen (EY) N:o 2037/2000 mukainen ilmoitus niille käyttäjille, jotka vuonna 2005 käyttävät välttämättömiin käyttötarkoituksiin sallittuja valvottavia aineita Euroopan unionissa (EUVL 2004, C 187, s. 11).